Hoekom kan ‘n land in die Superreeks speel?Dit is jarelank al ŉ besprekingspunt of ŉ provinsiale span wat reeds lank saam speel, as ŉ eenheid nie dalk beter as die Bokke is nie. Dink maar terug aan Noord-Transvaal, wat tussen 1968 en 1981 die Curriebekerreeks nege keer gewen het en twee keer gedeel het, asook die Westelike Provinsie se goue jare tussen 1982/’86, toe hulle die Curriebeker onder die afrigter, Dawie Snyman, vyf jaar na mekaar gewen het. Hou sou die Bulls van 2009 en 2010, wat die Superrugbyreeks agtereenvolgens gewen het, gevaar het? Wat van die Lions van 2016 en 2017? Dis hoekom ek steeds kopkrap oor hoe Sanzaar in 2013 kon besluit het om die Superreeks uit te brei deur die Argentynse Jaguares (en ook die Sunwolves en Southern Kings) van 2016 af in ŉ vergrote Superreeks te laat speel. Dit het reeds geboemerang, want Suid-Afrika en Australië moet binnekort drie spanne die deur wys. Die besluit om die jawoord aan die Argentyne te gee, het straks sy beslag in 2010 gekry toe die Argentynse Pampas die eerste keer in die plaaslike Vodacombeker-reeks gespeel het. Die Pampas het die reeks in 2011 gewen nadat hulle onoorwonne was. Daar was dus talent en diepte. Argentinië het toe in 2012 die eerste keer in die Rugbykampioenskap gespeel en gaan van krag tot krag, hoewel die Poemas nog net drie uit 27 toetse kon wen. Die Bokke het 12 van 27 toetse in daardie tyd gewen en die Wallabies 13. Ja, dit was sekerlik nodig om rugby in Argentinië op te hef, dit was nodig om die spel professioneel te maak; en ja, dit was nodig om van Argentinië ŉ krag te maak, om te keer dat die room van die land se spelers oorsee speel en slegs ŉ week voor ŉ toets kon saamtrek. Maar ten koste van jouself? Wanneer die Poemas in die Rugbykampioenskap speel, hoeveel spelers sal daar in die span wees wat nie vir Jaguares speel nie? Dis eintlik vreemd dat Raul Perez die Jaguares afrig en Daniel Hourcade die Poemas. Dit moet darem baie lekker wees om die Poemas te kies en dan af te rig. Dis dan dieselfde spelers en hulle speel nou al byna drie jaar saam. Boonop is daar ŉ beleid dat geen spelers wat oorsee speel, gekies sal word nie. Net soos baie ander besluite van Sanzaar, is dit ook een wat aan die hakskene byt.